Απόφαση της Επιτροπής

της 9ης Μαρτίου 2001

που επιτρέπει στα κράτη μέλη να προβλέψουν παρεκκλίσεις από ορισμένες διατάξεις της οδηγίας 2000/29/ΕΚ του Συμβουλίου σχετικά με τα γεώμηλα, εκτός από τα γεώμηλα που προορίζονται για φύτευση, καταγωγής Νέας Ζηλανδίας

[κοινοποιηθείσα υπό τον αριθμό Ε(2001) 685]

(2001/199/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), και ιδίως το άρθρο 15 παράγραφος 1,

την αίτηση που υπέβαλε το Ηνωμένο Βασίλειο,

Εκτιμώντας τα ακόλουθα:

(1) Δυνάμει των διατάξεων της οδηγίας 2000/29/ΕΚ, τα γεώμηλα, εκτός από τα γεώμηλα που προορίζονται για φύτευση, καταγωγής Νέας Ζηλανδίας δεν επιτρέπεται, κατ' αρχήν, να εισάγονται στην Κοινότητα, λόγω του κινδύνου εισαγωγής ασθενειών των γεωμήλων οι οποίες είναι άγνωστες στην Κοινότητα.

(2) Με τις αποφάσεις 98/81/ΕΚ(2), 1999/209/ΕΚ(3) και 2000/193/ΕΚ(4) η Επιτροπή επέτρεψε στα κράτη μέλη να προβλέψουν παρεκκλίσεις σχετικά με τα γεώμηλα, εκτός από τα γεώμηλα που προορίζονται για φύτευση, καταγωγής Νέας Ζηλανδίας, υπό ειδικούς όρους, κατά τις περιόδους 1998, 1999 και 2000.

(3) Δεν επιβεβαιώθηκε η ύπαρξη ασθενειών και παρασίτων σε δείγματα που ελήφθησαν από γεώμηλα τα οποία εισήχθησαν σύμφωνα με τις αποφάσεις 1999/209/ΕΚ και 2000/193/ΕΚ και για τεχνικούς λόγους δεν έγιναν εισαγωγές δυνάμει της απόφασης 98/81/ΕΚ.

(4) Σε σχέση με τις απαιτήσεις που θεσπίζονται στο σημείο 25.2 του παραρτήματος IV μέρος Α κεφάλαιο Ι της οδηγίας 2000/29/ΕΚ και βάσει των στοιχείων που παρασχέθηκαν από τη Νέα Ζηλανδία, καθώς και των διεθνών επιστημονικών δημοσιεύσεων τεχνικής φύσεως, η Νέα Ζηλανδία αναγνωρίζεται ως απαλλαγμένη από το Clavibacter michiganensis (Smith) Davis et al. ssp. sepedonicus (Spieckermann & Kotthoff) Davis et al.

(5) Εξακολουθούν να ισχύουν οι περιστάσεις που δικαιολογούν την άδεια.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Κατά παρέκκλιση του άρθρου 4 παράγραφος 1 της οδηγίας 2000/29/ΕΚ, όσον αφορά τις απαγορεύσεις που αναφέρονται στο μέρος Α σημείο 12 του παραρτήματος ΙΙΙ, τα κράτη μέλη μπορούν από την 1η Μαρτίου έως τις 31 Αυγούστου 2001 να επιτρέπουν την εισαγωγή στο έδαφός τους γεωμήλων, εκτός από τα γεώμηλα που προορίζονται για φύτευση, καταγωγής Νέας Ζηλανδίας, υπό τους όρους που καθορίζονται στις παραγράφους 2 και 3.

2. Εκτός από τους όρους που καθορίζονται στα παραρτήματα Ι και ΙΙ της οδηγίας 2000/29/ΕΚ, τα γεώμηλα, εκτός από τα γεώμηλα που προορίζονται για φύτεύση, τα οποία εισάγονται δυνάμει της παραγράφου 1, πρέπει να πληρούν τους ακόλουθους όρους:

α) πρέπει να έχουν καλλιεργηθεί στη Νέα Ζηλανδία απευθείας από γεώμηλα σποράς που έχουν πιστοποιηθεί σύμφωνα με το καθεστώς πιστοποίησης των γεωμήλων σποράς της Νέας Ζηλανδίας ή από γεώμηλα σποράς που έχουν πιστοποιηθεί σε ένα από τα κράτη μέλη ή σε χώρα από την οποία επιτρέπεται η εισαγωγή στην Κοινότητα γεωμήλων που προορίζονται για φύτευση σύμφωνα με την οδηγία 2000/29/ΕΚ, τα οποία εισήχθησαν στη Νέα Ζηλανδία απευθείας από την Κοινότητα ή στην περίπτωση των γεωμήλων σποράς που κατάγονται από τρίτη χώρα, απευθείας από τη χώρα αυτή·

β) εκτός από την περίπτωση των πρώιμων γεωμήλων, πρέπει να έχουν υποβληθεί σε αγωγή αφαίρεσης της βλαστικής τους ικανότητας·

γ) πρέπει να έχουν καλλιεργηθεί σε περιοχές για τις οποίες έχει αναγνωριστεί ότι είναι απαλλαγμένες από το Synchytrium endobioticum (Schilbersky) Percival, και δεν πρέπει να έχει παρατηρηθεί στον τόπο παραγωγής ούτε σε τόπους που γειτονεύουν άμεσα με τον τόπο παραγωγής κανένα σύμπτωμα του Synchytrium endobioticum (Schilbersky) Percival, επί κάποιο επαρκές χρονικό διάστημα·

δ) - πρέπει να έχουν καλλιεργηθεί σε περιοχές στις οποίες είναι γνωστό ότι δεν απαντά Ralstonia solanacearum (Smith) Yabuuchi et al. και

- πρέπει να έχει διαπιστωθεί ότι είναι απαλλαγμένα από Graphognathus leucoloma (Boheman), μετά από επιθεωρήσεις που πραγματοποιούνται κατά τη βλαστική περίοδο και από επιθεωρήσεις των κονδύλων σε όλα τα στάδια ανάπτυξης εξάλλου, δεν πρέπει να έχει παρατηρηθεί κατά τις επιθεωρήσεις των κονδύλων κανένα σύμπτωμα Graphognathus leucoloma (Boheman) και

- πρέπει να έχει διαπιστωθεί ότι είναι απαλλαγμένα, μετά από επιθεωρήσεις που πραγματοποιούνται κατά τη βλαστική περίοδο και από δοκιμές που πραγματοποιούνται σε δείγματα του χώματος ή των φυτών, ανάλογα με την περίπτωση, από τους ακόλουθους επιβλαβείς οργανισμούς: Globodera pallida (Stone) Behrens, Globodera rostochiensis (Wollenweber) Behrens, Ralstonia solanacearum (Smith) Yabuuchi et al. και, Synchytrium endobioticum (Schilbersky) Percival. Τα αποτελέσματα αυτών των επιθεωρήσεων και δοκιμών τίθενται στη διάθεση της Επιτροπής, εφόσον τα ζητήσει·

ε) πρέπει να έχουν αποτελέσει αντικείμενο χειρισμών με εξοπλισμό ο οποίος προορίζεται αποκλειστικά για αυτά ή ο οποίος έχει απολυμανθεί επαρκώς μετά από οποιαδήποτε χρήση για άλλους σκοπούς·

στ) πρέπει να συσκευάζονται είτε σε νέους σάκους είτε σε εμπορευματοκιβώτια τα οποία έχουν απολυμανθεί με ικανοποιητικό τρόπο· σε κάθε σάκο ή εμπορευματοκιβώτιο πρέπει να επιτίθεται επίσημη ετικέτα στην οποία περιλαμβάνονται τα στοιχεία που καθορίζονται στο παράρτημα·

ζ) πριν από την εξαγωγή, τα γεώμηλα πρέπει να καθαρίζονται από το χώμα, τα φύλλα και άλλα φυτικά υπολείμματα·

η) τα γεώμηλα που προορίζονται για την Κοινότητα πρέπει να συνοδεύονται από φυτοϋγειονομικό πιστοποιητικό που εκδίδεται στη Νέα Ζηλανδία σύμφωνα με τα άρθρα 7 και 13 της οδηγίας 2000/29/ΕΚ, βάσει της εξέτασης που προβλέπεται σε αυτή, και το οποίο πιστοποιεί ιδίως ότι είναι απαλλαγμένα από τους επιβλαβείς οργανισμούς που αναφέρονται στα στοιχεία γ) και δ). Το πιστοποιητικό φέρει, κάτω από τον τίτλο "Συμπληρωματική δήλωση", τη μνεία "Η αποστολή αυτή πληροί τους όρους που θεσπίζονται στην απόφαση 2001/199/ΕΚ".

3. α) Τα γεώμηλα εισάγονται από σημεία εισόδου που βρίσκονται εντός του εδάφους ενός κράτους μέλους και που καθορίζονται, για το σκοπό της παρούσας παρέκκλισης, απ' αυτό το κράτος μέλος· αυτά τα σημεία εισόδου και το όνομα και η διεύθυνση του επίσημου αρμόδιου φορέα που αναφέρεται στην οδηγία 2000/29/ΕΚ, ο οποίος είναι υπεύθυνος για κάθε σημείο, κοινοποιούνται εγκαίρως από τα κράτη μέλη στην Επιτροπή και παραμένουν στη διάθεση των άλλων κρατών μελών, εφόσον τα ζητήσουν. Στις περιπτώσεις κατά τις οποίες η εισαγωγή στην Κοινότητα γίνεται σε κράτος μέλος διαφορετικό από το κράτος μέλος που κάνει χρήση αυτής της παρέκκλισης, οι εν λόγω επίσημοι αρμόδιοι φορείς του κράτους μέλους εισαγωγής ενημερώνουν και συνεργάζονται με τους εν λόγω επίσημους αρμόδιους φορείς των κρατών μελών που κάνουν χρήση αυτής της παρέκκλισης, για να εξασφαλιστεί ότι τηρούνται οι διατάξεις της παρούσας απόφασης·

β) πριν από την εισαγωγή στην Κοινότητα, ο εισαγωγέας ενημερώνεται επισήμως για τους όρους που θεσπίζονται στην παράγραφο 2 στοιχεία α) έως η) και στην παράγραφο 3 στοιχεία α) έως ε)· ο εν λόγω εισαγωγέας γνωστοποιεί εκ των προτέρων και εγκαίρως κάθε εισαγωγή στους αρμόδιους επίσημους φορείς στο κράτος μέλος εισαγωγής και το εν λόγω κράτος μέλος διαβιβάζει αμέσως τις λεπτομέρειες της γνωστοποίησης στην Επιτροπή, αναφέροντας:

- το είδος του υλικού,

- την ποσότητα,

- τη δηλωθείσα ημερομηνία εισαγωγής και την επιβεβαίωση του σημείου εισόδου,

- τις εγκαταστάσεις που αναφέρονται στο στοιχείο δ).

Ο εισαγωγέας ενημερώνει τους επίσημους αρμόδιους φορείς σχετικά με τυχόν αλλαγές της εκ των προτέρων κοινοποίησης που αναφέρεται ανωτέρω, μόλις αυτές καταστούν γνωστές και οπωσδήποτε πριν από την εισαγωγή.

Το ενδιαφερόμενο κράτος μέλος ενημερώνει αμέσως την Επιτροπή σχετικά με τις παραπάνω λεπτομέρειες και με τις λεπτομέρειες τυχόν αλλαγών·

γ) οι επιθεωρήσεις, συμπεριλαμβανομένων και των δοκιμών, που αιταιτούνται σύμφωνα με το άρθρο 13 της οδηγίας 2000/29/ΕΚ και σύμφωνα με τις διατάξεις που θεσπίζονται στην παρούσα απόφαση, πραγματοποιούνται από τους επίσημους αρμόδιους φορείς, που αναφέρονται στην εν λόγω οδηγία· από τις επιθεωρήσεις, οι φυτοϋγειονομικοί έλεγχοι διενεργούνται από το κράτος μέλος που κάνει χρήση αυτής της παρέκκλισης.

Επιπλέον, κατά τον εν λόγω φυτοϋγειονομικό έλεγχο, αυτό(-ά) το (τα) κράτος(-η) μέλος(-η) επιθεωρεί(-ούν) και όπου απαιτείται ελέγχει(-ουν) και για άλλους επιβλαβείς οργανισμούς. Με την επιφύλαξη του ελέγχου που αναφέρεται στο άρθρο 21 παράγραφος 3 δεύτερη περίπτωση πρώτο εδάφιο της εν λόγω οδηγίας, η Επιτροπή καθορίζει κατά πόσον οι επιθεωρήσεις που αναφέρονται στο άρθρο 21 παράγραφος 3 δεύτερη περίπτωση δεύτερο εδάφιο της εν λόγω οδηγίας ενσωματώνονται στο πρόγραμμα επιθεώρησης σύμφωνα με το άρθρο 21 παράγραφος 5 τρίτο εδάφιο της εν λόγω οδηγίας·

δ) τα γεώμηλα πρέπει να συσκευάζονται και να επανασυσκευάζονται μόνο σε εγκαταστάσεις εξουσιοδοτημένες και εγγεγραμμένες από τους εν λόγω επίσημους αρμόδιους φορείς·

ε) τα γεώμηλα πρέπει να συσκευάζονται ή να ανασυσκευάζονται σε κλειστές συσκευασίες οι οποίες είναι έτοιμες για κατευθείαν παράδοση σε εμπόρους λιανικής πώλησης ή στους τελικούς καταναλωτές και δεν υπερβαίνουν ένα βάρος που είναι σύνηθες γι' αυτόν τον σκοπό στο κράτος μέλος εισαγωγής, και 25 χιλιόγραμμα κατ' ανώτατο όριο· στη συσκευασία πρέπει να αναγράφεται ο αριθμός εγγραφής των εγκαταστάσεων που αναφέρονται στο στοιχείο δ), καθώς και η καταγωγή από τη Νέα Ζηλανδία·

στ) τα κράτη μέλη που κάνουν χρήση της παρέκκλισης αυτής πρέπει, ενδεχομένως, σε συνεργασία με το κράτος μέλος εισαγωγής, να εξασφαλίζονν ότι, για κάθε φορτίο γεωμήλων που εισάγεται, σύμφωνα με την παρούσα απόφαση, θα λαμβάνονται τουλάχιστον δύο δείγματα 200 κονδύλων ανά 50 τόνους ή μέρος της ποσότητας αυτής για επίσημη εξέταση όσον αφορά την Ralstonia solanacearum (Smith) Yabuuchi et al. και την Clavibacter michiganensis (Smith) Davis et al. ssp. sepedonicus (Spieckermann και Kotthoff) Davis et al.· σύμφωνα με τις κοινοτικές καθιερωμένες μεθόδους. για την ανίχνευση και τη διάγνωση του Ralstonia solanacearum (Smith) Yabuuchi et al. και, την Clavibacter michiganensis (Smith) Davis et al. ssp. sepedonicus (Spieckermann και Kotthoff) Davis et al. σε περίπτωση που υφίστανται υπόνοιες, οι παρτίδες πρέπει να διατηρούνται χωριστά υπό επίσημο έλεγχο και με απαγόρευση να διατεθούν στο εμπόριο ή να χρησιμοποιηθούν μέχρις ότου διαπιστωθεί ότι δεν επιβεβαιώθηκε σ' αυτές τις εξετάσεις η παρουσία των Clavibacter michiganensis (Smith) Davis et al. ssp. sepedonicus (Spieckermann και Kotthoff) Davis et al. ή της Ralstonia solanacearum (Smith) Yabuuchi et al.

Άρθρο 2

Τα κράτη μέλη ενημερώνουν τα λοιπά κράτη μέλη και την Επιτροπή, μέσω της γνωστοποίησης που αναφέρεται στο άρθρο 1 παράγραφος 3 στοιχείο β) κάθε φορά που κάνουν χρήση της άδειας. Τα κράτη μέλη διαβιβάζουν στην Επιτροπή και τα λοιπά κράτη μέλη, πριν από την 1η Νοεμβρίου 2001, τα στοιχεία σχετικά με τις ποσότητες που έχουν εισαχθεί σύμφωνα με την παρούσα απόφαση, καθώς και μια λεπτομερή τεχνική έκθεση για την επίσημη εξέταση που αναφέρεται στο άρθρο 1 παράγραφος 3 στοιχείο στ)· πρέπει να διαβιβάζονται στην Επιτροπή αντίγραφα κάθε φυτοϋγειονομικού πιστοποιητικού.

Άρθρο 3

Η παρούσα απόφαση ανακαλείται αν διαπιστωθεί ότι οι όροι που θεσπίζονται στο άρθρο 1 παράγραφοι 2 και 3 δεν είναι επαρκείς για να εμποδίσουν την εισαγωγή επιβλαβών οργανισμών ή ότι δεν έχουν τηρηθεί.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 9 Μαρτίου 2001.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 14 της 20.1.1998, σ. 29.

(3) ΕΕ L 72 της 18.3.1999, σ. 37.

(4) ΕΕ L 60 της 7.3.2000, σ. 26.

ΠΑΡΑΡΤΗΜΑ

Πληροφορίες που απαιτείται να περιλαμβάνονται στην ετικέτα

(όπως αναφέρεται στο άρθρο 1 παράγραφος 2 στοιχείο στ)

1. Ονομασία της αρχής που εκδίδει την ετικέτα.

2. Ονομασία της οργάνωσης εξαγωγέων, εάν είναι γνωστή.

3. Η ένδειξη "Γεώμηλα νέας Ζηλανδίας που δεν προορίζονται για φύτευση".

4. Ποικιλία.

5. Τόπος παραγωγής.

6. Μέγεθος.

7. Δηλωθέν καθαρό βάρος.

8. Ένδειξη "Σύμφωνα με τους όρους της ΕΚ, που θεσπίζονται στην απόφαση 2000/199/ΕΚ".

9. Τυπωμένο σήμα ή σφραγίδα της διοικητικής υπηρεσίας φυτοπροστασίας της Νέας Ζηλανδίας.

10. Ένα ευκρινές σήμα της παρτίδας, όπως κωδικός, σήμα, ή οποιοδήποτε άλλο ευανάγνωστο εξωτερικό χαρακτηριστικό.